Návrh na udelenie štátneho súhlasu
 na pôsobenie súkromnej vysokej školy s názvom 
Vysoká škola v Sládkovičove 
 
1. Úvod
	
	Ministerstvo školstva Slovenskej republiky (ďalej len „ministerstvo školstva“) predkladá vláde Slovenskej republiky (ďalej len „vláde“) návrh na udelenie štátneho súhlasu na pôsobenie súkromnej vysokej školy s názvom Vysoká škola v Sládkovičove (ďalej len „návrh“) v súlade s Programovým vyhlásením vlády Slovenskej republiky, v ktorom pre oblasť vysokého školstva sa uvádza, že „za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl“ a v súlade s § 47 ods. 1 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje štátny súhlas na pôsobenie súkromnej vysokej školy v súlade s § 47 ods. 6 a § 102 ods. 1 písm. c) zákona o vysokých školách.

2. Návrh

2.1. Návrh a odôvodnenie

	V súčasnosti pôsobia na území Slovenskej republiky štyri súkromné vysoké školy, a to Vysoká škola manažmentu v Trenčíne, ktorá je pobočkou zahraničnej vysokej školy City University, Bellevue, USA, Vysoká škola zdravotníctva a sociálnej práce sv. Alžbety, n. o. v Bratislave, Vysoká škola ekonómie a manažmentu verejnej správy v Bratislave a Bratislavská vysoká škola práva. Podľa zákona o vysokých školách o pôsobenie ako súkromná vysoká škola môže požiadať iba právnická osoba, ktorá je zriadená alebo založená na vzdelávanie a výskum. Po splnení  podmienok jej vláda SR udelí štátny súhlas na takéto pôsobenie.  

	Žiadosť o súhlas v mene štátu na oprávnenie pôsobiť ako súkromná vysoká škola (o štátny súhlas) s názvom Vysoká škola v Sládkovičove (ďalej len „VŠS“) v súlade s § 47 zákona o vysokých školách podala na ministerstvo školstva v roku 2004 právnická osoba Vysoká škola Visegrádu, s.r.o. so sídlom v Sládkovičove, ktorej konateľmi sú Ing. Michal Košťál a  prof. Dr h. c. Ing. Karol Polák, DrSc., má právnu formu spoločnosti s ručením obmedzeným, je založená na vzdelávanie a výskum a registrovaná na Okresnom súde v Trnave, oddiel: Sro, vložka číslo: 15270/T, IČO 36 264 113, dňa 3. 9. 2004. 

	Po posúdení tejto žiadosti ministerstvom školstva a jej doplnení si ministerstvo školstva vyžiadalo stanovisko k tejto žiadosti od Akreditačnej komisie v súlade s § 47 zákona o vysokých školách. Akreditačná komisia v súlade so zákonom o vysokých školách túto žiadosť posúdila na základe predložených podkladov (dlhodobý zámer, návrhy študijných programov, materiálne, priestorové, informačné, priestorové a najmä personálne zabezpečenie, podklady o kvalifikácii učiteľov) a na svojom 17. zasadaní konanom v dňoch 6. až 8. 4. 2005 v Tatranských Zruboch po posúdení žiadosti podľa § 82 ods. 2 písm. e) zákona o vysokých školách a v súlade s čl. 5 ods. 7 štatútu Akreditačnej komisie podľa uznesenia č. 17.3.1. súhlasí s udelením štátneho súhlasu právnickej osobe Vysoká škola Visegrádu, s.r.o. so sídlom v Sládkovičove na pôsobenie ako súkromná vysoká škola s názvom „Vysoká škola v Sládkovičove“ so sídlom v Sládkovičove. Zároveň sa vyjadrila, že vysoká škola s názvom „Vysoká škola v Sládkovičove“ je spôsobilá po nadobudnutí účinnosti štátneho súhlasu poskytovať bakalársky študijný program „verejná politika a verejná správa“ v študijnom odbore „verejná politika a verejná správa“ v dennej a externej forme štúdia a bakalársky študijný program „sociálna práca“ v študijnom odbore „sociálna práca“ v externej forme štúdia a odporučila priznanie príslušných práv na štandardnú dĺžku štúdia. Ministerstvo školstva po udelení štátneho súhlasu na základe uvedeného vyjadrenia rozhodne o priznaní práv tejto súkromnej vysokej škole udeľovať po úspešnom absolvovaní študijných programov zodpovedajúce akademické tituly na štandardnú dĺžku štúdia a o registrácii vnútorných predpisov.

	Keďže sú splnené podmienky na udelenie štátneho súhlasu podľa § 47 ods. 7 zákona o vysokých školách (Akreditačná komisia vydala súhlasné stanovisko k uvedeným  dvom študijným programom a predložené návrhy vnútorných predpisov sú v súlade so zákonom a s inými všeobecne záväznými právnymi predpismi a vláda štátny súhlas podľa citovaného ustanovenia neudelí len vtedy, ak tieto podmienky nie sú splnené), 

navrhuje ministerstvo školstva vláde udeliť štátny súhlas

právnickej osobe Vysoká škola Visegrádu, s.r.o. so sídlom v Sládkovičove, ktorej konateľmi sú Ing. Michal Košťál a prof. Dr h. c. Ing. Karol Polák, DrSc., ktorá má právnu formu spoločnosti s ručením obmedzeným, je založená na vzdelávanie a výskum a registrovaná na Okresnom súde v Trnave, oddiel: Sro, vložka číslo: 15270/T, IČO 36 264 113, dňa 3. 9. 2004 tak, aby uvedená právnická osoba bola oprávnená pôsobiť ako súkromná vysoká škola s názvom Vysoká škola v Sládkovičove (ďalej len „VŠS“). Sídlom tejto súkromnej vysokej školy je Sládkovičovo. Dňom platnosti štátneho súhlasu je deň prijatia uznesenia vlády o udelení štátneho súhlasu a deň účinnosti v nadväznosti na uvedený dátum. Po udelení štátneho súhlasu v súlade so zákonom o vysokých školách ministerstvo školstva udelí vysokej škole príslušné práva a zaregistruje príslušné vnútorné predpisy.

	Význam vzniku VŠS spočíva najmä v naplnení jej poslania, podľa ktorého vo výskume, ako aj vo vzdelávaní bude zameraná na prípravu študentov v oblasti verejnej politiky a verejnej správy a sociálnej práce a s dôrazom na stredoeurópsku dimenziu vo vzdelávaní, cezhraničnú spoluprácu vo vzdelávaní a prípravu odborníkov pre euroregión V-4 a Európsku úniu. 

	Vzhľadom na spoločenský význam vysokoškolskej ustanovizne, ako aj v súlade so zákonom o vysokých školách sa navrhuje, aby sa vyhotovil doklad o udelení štátneho súhlasu, a aby ho podpísal predseda vlády (návrh dokladu je v prílohe č. 1).  

	Problematiku štátneho súhlasu a činnosti súkromnej vysokej školy upravuje zákon o vysokých školách a ostatné všeobecne záväzné právne predpisy. Zákon o vysokých školách napr. ustanovuje, že štátny súhlas je neprenosný na inú právnickú osobu a neprechádza na právnych nástupcov, stráca platnosť, ak súkromná vysoká škola nezačne vzdelávaciu činnosť do dvoch rokov od nadobudnutia jeho platnosti. Vláda môže na návrh ministerstva školstva za podmienok ustanovených v § 105 ods. 3 až 7 zákona o vysokých školách súkromnej vysokej škole štátny súhlas odňať (napr. pri konaní v rozpore so zákonom, s jej vnútornými predpismi, so všeobecne záväznými právnymi predpismi). Vláda schvaľuje aj zmeny názvu, sídla, začlenenia, právnej formy  súkromnej vysokej školy na návrh ministerstva školstva na základe žiadosti súkromnej vysokej školy, atď.

2.2. Charakteristika pôsobenia VŠS

2.2.1. Štúdium a absolventi

Študijné programy

VŠS podľa vyjadrenia Akreditačnej komisie je spôsobilá poskytovať bakalársky študijný program
-	Verejná politika a verejná správa (v študijnom odbore „verejná politika a verejná správa“) v dennej a externej forme štúdia a
-	Sociálna práca (v študijnom odbore „sociálna práca“) v externej forme štúdia
a odporučila ministerstvu školstva, aby priznalo VŠS príslušné práva na štandardnú dĺžku štúdia.
	
Požiadavky na uchádzačov o štúdium na VŠS a spôsob ich výberu
	
	Na štúdium sa budú prijímať uchádzači s úplným stredoškolským vzdelaním, a to na základe výsledkov výberového konania. Prijímacie konanie sa robí formou hodnotenia výsledkov zo strednej školy z predmetov, ktoré určí VŠS.
	
	Prijímacie konanie na študijný program sa riadi „Kritériami prijímania študentov na štúdium na fakulty VŠS“, ktoré schvaľuje Akademický senát VŠS. V týchto kritériách sa špecifikuje spôsob výberu uchádzačov podľa výsledkov zo strednej školy, ako aj spôsob ich vyhodnotenia v sporných prípadoch.
	
	Predpokladá sa prijímať 75 - 150 uchádzačov ročne na externú formu štúdia a 50 - 100 na dennú formu štúdia na jeden študijný program.

Štandardná dĺžka vysokoškolského štúdia v príslušných študijných programoch, udeľovaný akademický titul 

-	Bakalársky študijný program – 3 roky – bakalár (skratka „Bc.“) 

Forma štúdia

-	Verejná politika a verejná správa  – denná a externá forma
-	Sociálna práca - externá forma

Garanti

-	Verejná politika a verejná správa  - doc. PhDr. Ján Koper, CSc.
-	Sociálna práca - prof. PhDr. Tatiana Sedová, CSc.

Podmienky pre skončenie štúdia 
	
	Podmienkou riadneho skončenia štúdia v bakalárskom študijnom programe je 180 kreditov. Bakalárske štúdium sa ukončuje štátnou skúškou, ktorej súčasťou je aj obhajoba záverečnej práce. 

Profil a uplatnenie absolventov 

	Absolventi 1. stupňa štúdia študijných programov VŠS majú základné znalosti, ktoré dokážu aplikovať v domácom aj medzinárodnom prostredí, ale aj pokračovať na 2. stupni štúdia v rámci SR a EÚ.

	Absolventi bakalárskych študijných programov majú tieto vlastnosti:
-	porozumejú a osvoja si základné pojmy, princípy a dostatočné metódy teórie odboru,
-	získajú základné poznatky zo svojho odboru a príbuzných disciplín,
-	získajú základné vedomosti z oblastí interdisciplinárnych predmetov,
-	ovládajú prácu s personálnym počítačom a aplikácie využiteľné v odbore,
-	sú schopní sa orientovať v širšom kontexte hospodárskych a politických súvislostí a sociálne-ekonomických a politických prostredí,
-	vyznávajú hodnoty demokracie a modernej poznatkovej spoločnosti, učia sa pluralite jazykov, počítačovej kultúre a humanite spoločenstva občanov v EÚ a moderného demokratického sveta.

2.2.2.	Údaje o financovaní, materiálnom, technickom a informačnom zabezpečení

	Financovanie VŠS sa opiera o samofinancovanie a možný príspevok štátu. VŠS bude mať viaczdrojové príjmy a garanciu cez garančný fond zriaďovateľa. Príjmy sa tvoria z:

1.	vlastných činností (edícia, TV štúdium, učebné pomôcky),
2.	VŠS - rizikového a rozvojového fondu,
3.	prostredníctvom úverovania z finančných ústavov (banky, fondy),
4.	úhrady nákladov na štúdium študentmi (školné, podpory podnikov),
5.	fakultatívnych príspevkov štátu podľa § 91 a 89  zákona č. 131/2002 Z. z. o vysokých školách,
6.	zahraničnej podpory Phare, Leonardo II, Copernicus a iné,
7.	zahraničných univerzít a odborových centrál. 

Predpokladá sa, že v prvom roku bude rozpočet príjmov a výdavkov VŠS vyrovnaný v sume 51 580 tis. Sk, pričom príjmy sú zamerané najmä na neštátne finančné zdroje (vlastné činnosti, rizikovbý a rozvojový fond, školné, zahraničná podpora, atď. 

	VŠS podľa svojich možností využije existujúce podmienky na zvyšovanie kvality v aplikovanom výskume a vzdelávaní a dobudovaním materiálneho, technického, priestorového a informačného zabezpečenia pre študentov a zamestnancov. Na skvalitnenie tohto zabezpečenia využívajú okrem prostriedkov štátnej dotácie vo veľkej miere prostriedky získané podnikateľskými aktivitami pracovísk a medzinárodnou spoluprácou VŠS.

Knižnice priebežne už od roku 1993 vykonávajú základné knižničné činnosti a poskytujú služby používateľom v automatizovanej podobe. Celkový počet publikácií je 14.000. Jadro knižničných služieb poskytujú pre pracovníkov i študentov všetkých foriem štúdia i externým používateľom v priestoroch knižníc a študovní. Na rozlohe cca 200 metrov štvorcových majú študenti denne nepretržite prístup k základnej študijnej literatúre, učebniciam. Knižnice disponujú učebnicami, skriptami a veľmi kvalitnou domácou a najmä zahraničnou odbornou literatúrou. Rozsah tejto zbierky odbornej literatúry bola docielená spoločnými vzdelávacími projektmi s univerzitami SR.

	Knižnice tiež získali viac ako 3000 kvalitných titulov z oblasti širokej palety ŠO v rámci súčasného vzdelávania na IVO Sládkovičovo a Kaskády Galanta. VŠS má prísľub  od univerzít v Bologni a Padove, že po zriadení VŠS poskytnú bezplatnú pomoc pri budovaní knižnice.

	Pre zabezpečenie činnosti VŠS je v priestoroch IVO SR vybudovaná počítačová sieť pozostávajúca z:
-	dvoch serverov,
-	dvoch domén, prvá doména pre personál VŠS a druhá doména pre študentov VŠS,
-	siete, ktorá  pozostáva v prvej doméne z 15 PC, v druhej doméne sú dve počítačové učebne s kapacitou 26 PC, ďalej je k dispozícii učiteľská miestnosť vybavená dvoma PC,
-	IVO SR je online pripojená k Internetu prostredníctvom mikrovlnného spojenia o rýchlosti 512 KB za sekundu, 
-	operačný systém serveru je WINDOWS 2003, klientské stanice sú vybavené OS WINDOWS XP, na všetkých PC je nainštalovaný kancelársky balík MS Office Profesional, všetky inštalácie sú multijazykové,
-	softvér je zabezpečený formou otvorenej multilicencie (MOL – OPL), 
-	k zabezpečeniu e-mailovej komunikácie je inštalovaný MS Exchange Server verzie 2003, sú zriadené e-mailové schránky s neobmedzenou kapacitou, záloha kapacity servera predstavuje 200 GB.
-	pre mediálnu výučbu sú k dispozícii dva dataprojektory.

	V priestoroch základnej školy Sládkovičovo, ktorá je novovybudovaná a odovzdaná do užívania v roku 2003 nie je umiestnená žiadna škola, VŠS má uzavretú zmluvu o budúcej zmluve, ktorá zakladá právo prenájmu celého komplexu. V tomto komplexe budov je vybudovaná telekomunikačná sieť, rozhlasová ústredňa, dve počítačové učebne. Pripravený je  projekt zasieťovania komplexu budov IVO a ZŠ podľa súčasných požiadaviek a rozvoja do budúcnosti.

Vyčlenenie majetku a budov pre VŠS je zabezpečené zmluvami o zmluve v meste Sládkovičovo. Dohody o prenájme majetku sú uzatvorené s IVO a ZŠ v Sládkovičove. To všetko prebehne na úrovni partnerov a  VŠS, ale aj detašovaných pracovísk v záujmových organizácií V4 pre rozvoj ľudského faktora pre sofistikované práce a výkony pre europedagogické štúdiá v štátoch V4. Pre začiatok sú k dispozícii priestory v IVO a ZŠ Sládkovičove – základom je ZŠ v Sládkovičove, do ktorej sa môže umiestniť celá VŠS.

Finančné nároky na vybudovanie personálnych a prevádzkových podmienok určí VŠS, pričom očakáva finančnú pomoc na akreditované ŠP a podporu pre ďalší rozvoj v budúcnosti aj od vlády SR a EÚ, spolupracujúcich VŠ – V4 a sponzorov.

VŠS  má predrokovanú spoluprácu s nasledovnými inštitúciami:
1.	Inštitút vzdelávania odborov – Sládkovičovo,
2.	Centrum vzdelávania a oddychu – Kaskády s.r.o., Galanta – Únovce 504

2.2.3. Dlhodobý zámer 

Vysokoškolské vzdelávanie na VŠS bude zamerané na vzdelávanie a výskum v oblasti ekonómie a manažmentu, verejnej politiky a verejnej správy a sociálnej práce.

Eurovzdelávanie na VŠS bude v základoch jazykovo pluralitné, v nadstavbách poznatkové a v odboroch širokospektrálne a poznatkové.

Strategickými cieľmi úzkej spolupráce VŠS budú regionálne detašované pracoviská, centrá regionálnych sociálnych štúdií, centrá transferu technológií a celoživotný rozvoj sociálneho kapitálu – ľudských zdrojov, najmä ich vedomostí, poznatkov a tvorivosti do pridanej hodnoty výrobkov a služieb každého spolupracovníka v kanceláriách aj v dielňach.

Trvalé zdokonaľovanie a združovanie ľudských zdrojov  cez znalostný manažment (kvalita ľudí), nových technológií cez praktické činnosti (kvalita poznania), výrobných procesov cez procesné riadenie (kvalita organizácie činností) a logistiky výrobných tokov pri variabilnej výrobe s ohľadom na zákazníka a otvorenosť podniku trhu vstupov aj výstupov recyklačných aj nových surovín, to sú strategické problémy rozvoja regiónov a štátu.
	
	Tento cieľ bude VŠS v budúcnosti napĺňať orientovaním sa na špecifiká regionálnych prostredí. VŠS chce plniť poslanie cezhraničnej spolupráce s krajinami V4 formou detašovaných pracovísk pre ČR, MR, PR a Rakúsko najmä v oblasti bakalárskych študijných programov. 

2.2.4. Začiatok výučby
	
	Začiatok výučby bude v akademickom roku 2005/2006.

3. Záver

-	Akreditačná komisia vydala súhlasné stanovisko k predloženým študijným programom VŠS, 

-	Návrhy vnútorných predpisov VŠS, ktoré podliehajú registrácii ministerstvom školstva, sú v súlade so zákonom o vysokých školách a s ostatnými všeobecne záväznými právnymi predpismi.

	Z uvedeného vyplýva, že právnická osoba Vysoká škola Visegrádu, s.r.o. so sídlom v Sládkovičove spĺňa podmienky určené zákonom o vysokých školách a ostatnými všeobecne záväznými právnymi predpismi, a preto ministerstvo školstva odporúča vláde udeliť jej štátny súhlas – oprávnenie pôsobiť ako súkromná vysoká škola s názvom Vysoká škola v Sládkovičove.